CELEX: 32020R1818
Language: el
Date: 2020-07-17 00:00:00
Title: Κατ’ εξουσιοδότηση κανονισμός (ΕΕ) 2020/1818 της Επιτροπής της 17ης Ιουλίου 2020 για τη συμπλήρωση του κανονισμού (ΕΕ) 2016/1011 του Ευρωπαϊκού Κοινοβουλίου και του Συμβουλίου όσον αφορά ελάχιστα πρότυπα για ενωσιακούς δείκτες αναφοράς για την κλιματική μετάβαση και ευθυγραμμισμένους με τη συμφωνία του Παρισιού ενωσιακούς δείκτες αναφοράς

3.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 406/17
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/1818 ΤΗΣ ΕΠΙΤΡΟΠΗΣ
         της 17ης Ιουλίου 2020
         για τη συμπλήρωση του κανονισμού (ΕΕ) 2016/1011 του Ευρωπαϊκού Κοινοβουλίου και του Συμβουλίου όσον αφορά ελάχιστα πρότυπα για ενωσιακούς δείκτες αναφοράς για την κλιματική μετάβαση και ευθυγραμμισμένους με τη συμφωνία του Παρισιού ενωσιακούς δείκτες αναφοράς
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων, και για την τροποποίηση των οδηγιών 2008/48/ΕΚ και 2014/17/ΕΕ και του κανονισμού (ΕΕ) αριθ. 596/2014 (1), και ιδίως το άρθρο 19α παράγραφος 2,
         Εκτιμώντας τα ακόλουθα:
         
                     (1)
                  
                  
                     Η συμφωνία του Παρισιού, η οποία εγκρίθηκε στο πλαίσιο της σύμβασης-πλαισίου των Ηνωμένων Εθνών για την κλιματική αλλαγή, που εγκρίθηκε από την Ένωση στις 5 Οκτωβρίου 2016 (2) (στο εξής: συμφωνία του Παρισιού), αποσκοπεί στην ενίσχυση της αντιμετώπισης της κλιματικής αλλαγής, μεταξύ άλλων, καθιστώντας τις επενδυτικές ροές συμβατές με την κατεύθυνση προς την ανάπτυξη με χαμηλές εκπομπές αερίων του θερμοκηπίου και την ανθεκτικότητα στις κλιματικές μεταβολές.
                  
               
                     (2)
                  
                  
                     Στις 11 Δεκεμβρίου 2019, η Επιτροπή εξέδωσε την ανακοίνωσή της προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, με τίτλο «Η Ευρωπαϊκή Πράσινη Συμφωνία» (3). Η Ευρωπαϊκή Πράσινη Συμφωνία αποτελεί μια νέα αναπτυξιακή στρατηγική που αποσκοπεί στον μετασχηματισμό της Ένωσης σε μια δίκαιη και ευημερούσα κοινωνία με οικονομία σύγχρονη, ανταγωνιστική και αποδοτική ως προς τη χρήση των πόρων, στην οποία, έως το 2050, θα έχουν μηδενιστεί οι καθαρές εκπομπές αερίων του θερμοκηπίου και στην οποία η οικονομική ανάπτυξη θα έχει αποσυνδεθεί από τη χρήση των πόρων. Η εφαρμογή της Ευρωπαϊκής Πράσινης Συμφωνίας προϋποθέτει την προσφορά στους επενδυτές σαφών μακροπρόθεσμων ενδείξεων για να αποφεύγονται μη αξιοποιήσιμα στοιχεία ενεργητικού και να συγκεντρώνεται βιώσιμη χρηματοδότηση.
                  
               
                     (3)
                  
                  
                     Ο κανονισμός (ΕΕ) 2016/1011 θεσπίζει ενωσιακούς δείκτες αναφοράς για την κλιματική μετάβαση και ενωσιακούς δείκτες αναφοράς ευθυγραμμισμένους με τη συμφωνία του Παρισιού. Η μεθοδολογία των δεικτών αυτών βασίζεται στις δεσμεύσεις που καθορίζονται στη συμφωνία του Παρισιού. Είναι αναγκαίο να καθοριστούν τα ελάχιστα πρότυπα που θα εφαρμόζονται και στους δύο τύπους δεικτών αναφοράς. Οι ενωσιακοί δείκτες αναφοράς για την κλιματική μετάβαση και οι ευθυγραμμισμένοι με τη συμφωνία του Παρισιού ενωσιακοί δείκτες αναφοράς αποσκοπούν σε παρόμοιους στόχους, αλλά διαφέρουν στο επίπεδο φιλοδοξίας τους. Τα περισσότερα ελάχιστα πρότυπα θα πρέπει, επομένως, να είναι κοινά και στους δύο τύπους δεικτών αναφοράς, αλλά τα κατώτατα όρια θα πρέπει να διαφέρουν, ανάλογα με τον τύπο του δείκτη αναφοράς.
                  
               
                     (4)
                  
                  
                     Επί του παρόντος, δεν υπάρχουν αρκετά δεδομένα για την εκτίμηση του αποτυπώματος άνθρακα που προκύπτει από αποφάσεις κυρίαρχων οντοτήτων. Οι εκδόσεις κρατικών/δημόσιων τίτλων δεν θα πρέπει, επομένως, να αποτελούν επιλέξιμες συνιστώσες ενωσιακών δεικτών αναφοράς για την κλιματική μετάβαση και ευθυγραμμισμένων με τη συμφωνία του Παρισιού ενωσιακών δεικτών αναφοράς.
                  
               
                     (5)
                  
                  
                     Επειδή η μεθοδολογία των ενωσιακών δεικτών αναφοράς για την κλιματική μετάβαση και των ευθυγραμμισμένων με τη συμφωνία του Παρισιού δεικτών αναφοράς βασίζεται στις δεσμεύσεις που καθορίζονται στη συμφωνία του Παρισιού, είναι αναγκαίο να χρησιμοποιείται το σενάριο του 1,5 °C, με μηδενική ή περιορισμένη υπέρβαση, που αναφέρεται στην ειδική έκθεση για την υπερθέρμανση του πλανήτη κατά 1,5 °C της Διακυβερνητικής Επιτροπής για την Κλιματική Αλλαγή (IPCC) (4) (στο εξής: σενάριο της IPCC). Το σενάριο της IPCC είναι σύμφωνο με τον στόχο της Επιτροπής για επίτευξη μηδενικών καθαρών εκπομπών αερίων του θερμοκηπίου έως το 2050, που καθορίζεται στην Ευρωπαϊκή Πράσινη Συμφωνία. Για να είναι σύμφωνες με το σενάριο της IPCC, οι επενδύσεις θα πρέπει να ανακατανεμηθούν από δραστηριότητες που εξαρτώνται από τη χρήση ορυκτών καυσίμων σε δραστηριότητες πράσινης ενέργειας ή ενέργειας από ανανεώσιμες πηγές, ενώ ο αντίκτυπος αυτών των επενδύσεων στο κλίμα θα πρέπει να βελτιώνεται χρόνο με τον χρόνο.
                  
               
                     (6)
                  
                  
                     Οι τομείς που αναφέρονται στους τομείς Α έως Η και στον τομέα Λ του παραρτήματος I του κανονισμού (ΕΚ) αριθ. 1893/2006 του Ευρωπαϊκού Κοινοβουλίου και του Συμβουλίου (5), περιλαμβανομένων των τομέων του πετρελαίου, του φυσικού αερίου, των ορυχείων και της μεταφοράς είναι τομείς που συντελούν σημαντικά στην κλιματική αλλαγή. Για να διασφαλιστεί ότι οι ενωσιακοί δείκτες αναφοράς για την κλιματική μετάβαση και οι ευθυγραμμισμένοι με τη συμφωνία του Παρισιού ενωσιακοί δείκτες αναφοράς παρέχουν μια ρεαλιστική εικόνα της πραγματικής οικονομίας, περιλαμβανομένων των τομέων που θα πρέπει να μειώνουν ενεργά τις εκπομπές αερίων του θερμοκηπίου, ώστε να είναι επιτεύξιμοι οι στόχοι της συμφωνίας του Παρισιού, το άνοιγμα αυτών των δεικτών αναφοράς σε αυτούς τους τομείς δεν θα πρέπει να είναι μικρότερο από το άνοιγμα του υποκείμενου επενδύσιμου σύμπαντός τους. Ωστόσο, η απαίτηση αυτή θα πρέπει να ισχύει μόνο για τους ενωσιακούς δείκτες αναφοράς για την κλιματική μετάβαση και τους ευθυγραμμισμένους με τη συμφωνία του Παρισιού ενωσιακούς δείκτες αναφοράς που είναι δείκτες αναφοράς μετοχικών κεφαλαίων, με σκοπό να εξασφαλιστεί ότι οι επενδυτές σε μετοχικό κεφάλαιο που υποστηρίζουν τους στόχους της συμφωνίας του Παρισιού διατηρούν την επιρροή τους, μέσω δέσμευσης και ψήφου, για τη μετάβαση της επιχείρησης προς περισσότερο βιώσιμες δραστηριότητες.
                  
               
                     (7)
                  
                  
                     Ο υπολογισμός των εκπομπών αερίων του θερμοκηπίου θα πρέπει να είναι συγκρίσιμος και συνεπής. Ως εκ τούτου, είναι αναγκαίο να καθοριστούν κανόνες για το πόσο συχνά θα πρέπει να επικαιροποιούνται αυτοί οι υπολογισμοί και, κατά περίπτωση, για το νόμισμα που πρόκειται να χρησιμοποιείται.
                  
               
                     (8)
                  
                  
                     Η απαλλαγή από ανθρακούχες εκπομπές που βασίζεται μόνο στις εκπομπές αερίων του θερμοκηπίου του πεδίου εφαρμογής 1 και του πεδίου εφαρμογής 2 θα μπορούσε να οδηγήσει σε αντιφατικά αποτελέσματα. Θα πρέπει, επομένως, να αποσαφηνιστεί ότι τα ελάχιστα πρότυπα για τους ενωσιακούς δείκτες αναφοράς για την κλιματική μετάβαση και τους ευθυγραμμισμένους με τη συμφωνία του Παρισιού ενωσιακούς δείκτες αναφοράς δεν θα πρέπει να λαμβάνουν υπόψη μόνο τις άμεσες εκπομπές από επιχειρήσεις, αλλά και τις εκπομπές που αξιολογούνται επί τη βάσει του κύκλου ζωής, περιλαμβάνοντας, ως εκ τούτου, τις εκπομπές αερίων του θερμοκηπίου του πεδίου εφαρμογής 3. Παρ’ όλα ταύτα, λόγω της ανεπαρκούς ποιότητας των δεδομένων που είναι διαθέσιμα αυτή τη στιγμή για τις εκπομπές αερίων του θερμοκηπίου του πεδίου εφαρμογής 3, είναι αναγκαίο να καθοριστεί κατάλληλο χρονοδιάγραμμα σταδιακής εφαρμογής και να επιτραπεί η χρήση αποθεμάτων ορυκτών καυσίμων για περιορισμένο χρονικό διάστημα. Το εν λόγω χρονοδιάγραμμα σταδιακής εφαρμογής θα πρέπει να βασιστεί στον κατάλογο οικονομικών δραστηριοτήτων που καθορίζονται στον κανονισμό (ΕΚ) αριθ. 1893/2006.
                  
               
                     (9)
                  
                  
                     Οι διαχειριστές δεικτών αναφοράς θα πρέπει να έχουν τη δυνατότητα να αναβαθμίσουν επιχειρήσεις, με βάση τους στόχους απαλλαγής από ανθρακούχες εκπομπές τους οποίους έχουν καθορίσει οι εν λόγω επιχειρήσεις. Θα πρέπει, επομένως, να καθοριστούν συγκεκριμένοι κανόνες σχετικά με τους στόχους απαλλαγής από ανθρακούχες εκπομπές, τους οποίους αναφέρει κάθε επιχείρηση.
                  
               
                     (10)
                  
                  
                     Οι ενωσιακοί δείκτες αναφοράς για την κλιματική μετάβαση και οι ευθυγραμμισμένοι με τη συμφωνία του Παρισιού ενωσιακοί δείκτες αναφοράς θα πρέπει να αποδεικνύουν την ικανότητά τους να απαλλάσσονται και οι ίδιοι από ανθρακούχες εκπομπές χρόνο με τον χρόνο. Αυτή η ελάχιστη τροχιά απαλλαγής από ανθρακούχες εκπομπές θα πρέπει να υπολογίζεται με τη χρήση του σεναρίου της IPCC. Επιπλέον, προκειμένου να αποτραπεί η προβολή ψευδοπράσινης ταυτότητας, θα πρέπει να προσδιοριστούν οι προϋποθέσεις για την απόκλιση από την τροχιά απαλλαγής από ανθρακούχες εκπομπές και για το δικαίωμα συνέχισης της επισήμανσης ενός δείκτη αναφοράς ως ενωσιακού δείκτη αναφοράς για την κλιματική μετάβαση ή ως ευθυγραμμισμένου με τη συμφωνία του Παρισιού ενωσιακού δείκτη αναφοράς.
                  
               
                     (11)
                  
                  
                     Η κύρια παράμετρος για τον υπολογισμό της τροχιάς απαλλαγής από ανθρακούχες εκπομπές θα πρέπει να είναι η ένταση των αερίων του θερμοκηπίου, διότι η παράμετρος αυτή εξασφαλίζει συγκρισιμότητα μεταξύ των τομέων και δεν μεροληπτεί υπέρ ή κατά ενός συγκεκριμένου τομέα. Για τον υπολογισμό της έντασης των εκπομπών αερίων του θερμοκηπίου, είναι αναγκαία η χρηματιστηριακή αξία της συγκεκριμένης εταιρείας. Παρ’ όλα ταύτα, στις περιπτώσεις όπου οι δείκτες αναφοράς εφαρμόζονται σε εταιρικούς τίτλους σταθερού εισοδήματος, η χρηματιστηριακή αξία ενδέχεται να μην είναι διαθέσιμη για εταιρείες που δεν έχουν εισηγμένους μετοχικούς τίτλους. Θα πρέπει, άρα, να καθοριστεί ότι, στις περιπτώσεις όπου οι ενωσιακοί δείκτες αναφοράς για την κλιματική μετάβαση ή οι ευθυγραμμισμένοι με τη συμφωνία του Παρισιού ενωσιακοί δείκτες αναφοράς εφαρμόζονται σε εταιρικούς τίτλους σταθερού εισοδήματος, οι διαχειριστές δεικτών αναφοράς θα πρέπει να έχουν τη δυνατότητα να χρησιμοποιούν εκπομπές αερίων του θερμοκηπίου υπολογισμένες σε απόλυτη βάση, παρά με βάση την ένταση των αερίων του θερμοκηπίου.
                  
               
                     (12)
                  
                  
                     Για να εξασφαλιστεί συγκρισιμότητα και συνέπεια στα δεδομένα των εκπομπών αερίων του θερμοκηπίου, θα πρέπει να καθοριστούν κανόνες για τον τρόπο υπολογισμού των αλλαγών στην ένταση των αερίων του θερμοκηπίου ή στις απόλυτες εκπομπές αερίων του θερμοκηπίου.
                  
               
                     (13)
                  
                  
                     Για την επίτευξη των στόχων της συμφωνίας του Παρισιού απαιτείται τόσο οι ενωσιακοί δείκτες αναφοράς για την κλιματική μετάβαση όσο και οι ευθυγραμμισμένοι με τη συμφωνία του Παρισιού δείκτες αναφοράς να έχουν μια βασική εκατοστιαία μείωση στο άνοιγμα σε στοιχεία ενεργητικού με μεγάλη ένταση των αερίων του θερμοκηπίου, σε σύγκριση με τους μητρικούς τους δείκτες αναφοράς ή τα υποκείμενα επενδυτικά σύμπαντα. Ωστόσο, η εν λόγω εκατοστιαία μείωση θα πρέπει να είναι πιο σημαντική για τους ευθυγραμμισμένους με τη συμφωνία του Παρισιού δείκτες αναφοράς, οι οποίοι, βάσει του σχεδιασμού τους, είναι πιο φιλόδοξοι από τους ενωσιακούς δείκτες αναφοράς για την κλιματική μετάβαση.
                  
               
                     (14)
                  
                  
                     Οι ευθυγραμμισμένοι με τη συμφωνία του Παρισιού ενωσιακοί δείκτες αναφοράς δεν θα πρέπει να συμβάλλουν στην προώθηση επενδύσεων σε χρηματοπιστωτικά μέσα που εκδίδονται από επιχειρήσεις οι οποίες παραβιάζουν παγκόσμια πρότυπα, όπως τις αρχές του Παγκόσμιου συμφώνου των Ηνωμένων Εθνών (UNGC). Είναι, επομένως, αναγκαίο να καθοριστούν συγκεκριμένα κριτήρια εξαίρεσης που να βασίζονται σε κλιματικές ή άλλες περιβαλλοντικές, κοινωνικές και σχετικές με τη διακυβέρνηση (ΠΚΔ) παραμέτρους. Οι ενωσιακοί δείκτες αναφοράς για την κλιματική μετάβαση θα πρέπει να πληρούν αυτά τα κριτήρια εξαίρεσης το αργότερο στις 31 Δεκεμβρίου 2022, σύμφωνα με το χρονοδιάγραμμα που καθορίζεται στον κανονισμό (ΕΕ) 2016/1011.
                  
               
                     (15)
                  
                  
                     Για τη στήριξη της μείωσης της χρήσης ρυπογόνων ενεργειακών πηγών και την ομαλή μετάβαση σε ανανεώσιμες πηγές ενέργειας, είναι επίσης σκόπιμο να εξαιρούνται από τους ευθυγραμμισμένους με τη συμφωνία του Παρισιού- δείκτες αναφοράς επιχειρήσεις οι οποίες αντλούν πάνω από ένα ορισμένο ποσοστό των εσόδων τους από τον άνθρακα, το πετρέλαιο ή το φυσικό αέριο. Για τον καθορισμό αυτών των συγκεκριμένων εξαιρέσεων, θα πρέπει να ληφθούν υπόψη οι αλλαγές στο μερίδιο αυτών των ενεργειακών πηγών στην παγκόσμια παροχή πρωτογενούς ενέργειας από το 2020 έως το 2050, όπως αναμένεται στο σενάριο της IPCC. Συγκεκριμένα, σύμφωνα με τον πίνακα 2.6 της ειδικής έκθεσης για την υπερθέρμανση του πλανήτη κατά 1,5 °C της IPCC, ανάμεσα στο 2020 και το 2050, η χρήση του άνθρακα αναμένεται να μειωθεί μεταξύ 57 % και 99 % και η χρήση του πετρελαίου μεταξύ 9 % και 93 %, ενώ η χρήση του φυσικού αερίου αναμένεται να αυξηθεί κατά 85 % ή να μειωθεί κατά 88 %. Το φυσικό αέριο μπορεί να χρησιμοποιηθεί κατά τη διάρκεια της μετάβασης σε μια οικονομία χαμηλών ανθρακούχων εκπομπών, ιδίως σε αντικατάσταση του άνθρακα, πράγμα το οποίο εξηγεί το μεγαλύτερο αναμενόμενο εύρος εξέλιξής του, παρότι η αναμενόμενη διάμεση τιμή μείωσης της χρήσης του είναι 40 %. Για τον ίδιο λόγο, είναι αναγκαίο να εξαιρεθούν επιχειρήσεις οι οποίες αντλούν πάνω από ένα ορισμένο ποσοστό των εσόδων τους από δραστηριότητες παραγωγής ηλεκτρικής ενέργειας.
                  
               
                     (16)
                  
                  
                     Για να διασφαλιστεί διαφάνεια όσον αφορά τη μεθοδολογία που χρησιμοποιείται για τους ενωσιακούς δείκτες αναφοράς για την κλιματική μετάβαση και τους ευθυγραμμισμένους με τη συμφωνία του Παρισιού ενωσιακούς δείκτες αναφοράς, είναι σκόπιμο να καθοριστούν κανόνες για τις αναγκαίες γνωστοποιήσεις που σχετίζονται με την τροχιά απαλλαγής από ανθρακούχες εκπομπές και τις πηγές δεδομένων και για τις δύο κατηγορίες δεικτών αναφοράς. Για τον ίδιο λόγο, είναι σκόπιμο να καθοριστούν απαιτήσεις γνωστοποίησης για τους διαχειριστές δεικτών αναφοράς οι οποίοι χρησιμοποιούν εκτιμήσεις για τα δεδομένα των εκπομπών αερίων του θερμοκηπίου, είτε παρέχονται από εξωτερικούς παρόχους δεδομένων είτε όχι.
                  
               
                     (17)
                  
                  
                     Προκειμένου να στηριχθεί η εναρμόνιση της μεθοδολογίας για τους ενωσιακούς δείκτες αναφοράς για την κλιματική μετάβαση και τους ευθυγραμμισμένους με τη συμφωνία του Παρισιού δείκτες αναφοράς, είναι σκόπιμο να καθοριστούν κανόνες σχετικά με την ποιότητα και την ακρίβεια των πηγών δεδομένων,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         ΚΕΦΑΛΑΙΟ I
         
            ΟΡΙΣΜΟΙ
         
         
            Άρθρο 1
            Ορισμοί
            Για τους σκοπούς του παρόντος κανονισμού ισχύουν οι ακόλουθοι ορισμοί:
            
                        α)
                     
                     
                        «εκπομπές αερίων θερμοκηπίου»: οι εκπομπές αερίων του θερμοκηπίου όπως ορίζονται στο άρθρο 3 σημείο 1) του κανονισμού (ΕΕ) 2018/842 του Ευρωπαϊκού Κοινοβουλίου και του Συμβουλίου (6)·
                     
                  
                        β)
                     
                     
                        «απόλυτες εκπομπές αερίων του θερμοκηπίου»: τόνοι ισοδυνάμου CO2 όπως ορίζονται στο άρθρο 2 σημείο 7) του κανονισμού (ΕΕ) αριθ. 517/2014 του Ευρωπαϊκού Κοινοβουλίου και του Συμβουλίου (7)·
                     
                  
                        γ)
                     
                     
                        «ένταση των αερίων του θερμοκηπίου»: απόλυτες εκπομπές αερίων του θερμοκηπίου διαιρούμενες με την αξία της επιχείρησης σε εκατομμύρια ευρώ, περιλαμβανομένων των ταμειακών διαθεσίμων·
                     
                  
                        δ)
                     
                     
                        «αξία της επιχείρησης περιλαμβανομένων των ταμειακών διαθεσίμων» ή «EVIC»: το άθροισμα, στο τέλος της λογιστικής χρήσης, της χρηματιστηριακής αξίας των κοινών μετοχών, της χρηματιστηριακής αξίας των προνομιούχων μετοχών, και της λογιστικής αξίας του συνολικού χρέους και της μη ελέγχουσας συμμετοχής, χωρίς την αφαίρεση των ταμειακών διαθεσίμων ή των ισοδυνάμων τους·
                     
                  
                        ε)
                     
                     
                        «επενδύσιμο σύμπαν»: το σύνολο όλων των επενδύσιμων μέσων σε μια συγκεκριμένη κατηγορία στοιχείων ενεργητικού ή σε μια συγκεκριμένη ομάδα κατηγοριών στοιχείων ενεργητικού·
                     
                  
                        στ)
                     
                     
                        «έτος βάσης»: το πρώτο από μια σειρά ετών σε έναν δείκτη αναφοράς.
                     
                  
         ΚΕΦΑΛΑΙΟ II
         
            ΕΛΑΧΙΣΤΑ ΠΡΟΤΥΠΑ ΓΙΑ ΤΟΝ ΣΧΕΔΙΑΣΜΟ ΤΗΣ ΜΕΘΟΔΟΛΟΓΙΑΣ ΤΩΝ ΔΕΙΚΤΩΝ ΑΝΑΦΟΡΑΣ
         
         ΤΜΗΜΑ 1
         
            ΕΛΑΧΙΣΤΑ ΠΡΟΤΥΠΑ ΚΟΙΝΑ ΓΙΑ ΤΟΥΣ ΕΝΩΣΙΑΚΟΥΣ ΔΕΙΚΤΕΣ ΑΝΑΦΟΡΑΣ ΓΙΑ ΤΗΝ ΚΛΙΜΑΤΙΚΗ ΜΕΤΑΒΑΣΗ ΚΑΙ ΤΟΥΣ ΕΥΘΥΓΡΑΜΜΙΣΜΕΝΟΥΣ ΜΕ ΤΗ ΣΥΜΦΩΝΙΑ ΤΟΥ ΠΑΡΙΣΙΟΥ ΕΝΩΣΙΑΚΟΥΣ ΔΕΙΚΤΕΣ ΑΝΑΦΟΡΑΣ
         
         
            Άρθρο 2
            Σενάριο θερμοκρασίας αναφοράς
            Οι διαχειριστές των ενωσιακών δεικτών αναφοράς για την κλιματική μετάβαση και οι διαχειριστές των ευθυγραμμισμένων με τη συμφωνία του Παρισιού ενωσιακών δεικτών αναφοράς χρησιμοποιούν το σενάριο του 1,5 °C, με μηδενική ή περιορισμένη υπέρβαση, που αναφέρεται στην ειδική έκθεση για την υπερθέρμανση του πλανήτη κατά 1,5 °C της Διακυβερνητικής Επιτροπής για την Κλιματική Αλλαγή (IPCC), ως σενάριο θερμοκρασίας αναφοράς, προκειμένου να σχεδιάσουν τη μεθοδολογία για τη δημιουργία των εν λόγω δεικτών αναφοράς.
         
         
            Άρθρο 3
            Περιορισμός στην κατανομή μετοχικών κεφαλαίων
            Οι ενωσιακοί δείκτες αναφοράς για την κλιματική μετάβαση και οι ευθυγραμμισμένοι με τη συμφωνία του Παρισιού ενωσιακοί δείκτες αναφοράς, οι οποίοι βασίζονται σε μετοχικούς τίτλους που είναι εισηγμένοι σε δημόσια αγορά στην Ένωση ή σε άλλη περιοχή δικαιοδοσίας, έχουν συνολικό άνοιγμα στους τομείς που αναφέρονται στους τομείς Α έως Η και στον τομέα Λ του παραρτήματος I του κανονισμού (ΕΚ) αριθ. 1893/2006 τουλάχιστον ισοδύναμο του συνολικού ανοίγματος του υποκείμενου επενδύσιμου σύμπαντος σε αυτούς τους τομείς.
         
         
            Άρθρο 4
            Υπολογισμός της έντασης των αερίων του θερμοκηπίου ή των απόλυτων εκπομπών αερίων του θερμοκηπίου
            
               1.   Οι διαχειριστές των ενωσιακών δεικτών αναφοράς για την κλιματική μετάβαση και οι διαχειριστές των ευθυγραμμισμένων με τη συμφωνία του Παρισιού ενωσιακών δεικτών αναφοράς υπολογίζουν την ένταση των αερίων του θερμοκηπίου ή, κατά περίπτωση, τις απόλυτες εκπομπές αερίων του θερμοκηπίου των εν λόγω δεικτών αναφοράς, χρησιμοποιώντας το ίδιο νόμισμα για όλα τα υποκείμενα στοιχεία ενεργητικού τους.
            
            
               2.   Οι διαχειριστές των ενωσιακών δεικτών αναφοράς για την κλιματική μετάβαση και οι διαχειριστές των ευθυγραμμισμένων με τη συμφωνία του Παρισιού ενωσιακών δεικτών αναφοράς υπολογίζουν εκ νέου την ένταση των αερίων του θερμοκηπίου και τις απόλυτες εκπομπές αερίων του θερμοκηπίου των εν λόγω δεικτών αναφοράς σε ετήσια βάση.
            
         
         
            Άρθρο 5
            Σταδιακή εφαρμογή των δεδομένων των εκπομπών αερίων του θερμοκηπίου του πεδίου εφαρμογής 3 στη μεθοδολογία των δεικτών αναφοράς
            
               1.   Η μεθοδολογία των δεικτών αναφοράς για τους ενωσιακούς δείκτες αναφοράς για την κλιματική μετάβαση ή τους ευθυγραμμισμένους με τη συμφωνία του Παρισιού ενωσιακούς δείκτες αναφοράς περιλαμβάνει δεδομένα των εκπομπών αερίων του θερμοκηπίου του πεδίου εφαρμογής 3 με τον εξής τρόπο:
               
                           α)
                        
                        
                           Από τις 23 Δεκεμβρίου 2020, δεδομένα των εκπομπών αερίων του θερμοκηπίου του πεδίου εφαρμογής 3 τουλάχιστον για τους τομείς της ενέργειας και των ορυχείων που αναφέρονται στους κλάδους 05 έως 09 και 19 και 20 του παραρτήματος I του κανονισμού (ΕΚ) αριθ. 1893/2006·
                        
                     
                           β)
                        
                        
                           εντός δύο ετών από τις 23 Δεκεμβρίου 2020, δεδομένα των εκπομπών αερίων του θερμοκηπίου του πεδίου εφαρμογής 3 τουλάχιστον για τους τομείς της μεταφοράς, των κατασκευών, των κτιρίων, των υλικών και της βιομηχανίας που αναφέρονται στους κλάδους 10 έως 18, 21 έως 33, 41, 42 και 43, 49 έως 53 και στον κλάδο 81 του παραρτήματος I του κανονισμού (ΕΚ) αριθ. 1893/2006·
                        
                     
                           γ)
                        
                        
                           εντός τεσσάρων ετών από τις 23 Δεκεμβρίου 2020, δεδομένα των εκπομπών αερίων του θερμοκηπίου του πεδίου εφαρμογής 3 για όλους τους άλλους τομείς που αναφέρονται στο παράρτημα I του κανονισμού (ΕΚ) αριθ. 1893/2006.
                        
                     
            
               2.   Για τους σκοπούς της παραγράφου 1 στοιχείο α), από τις 23 Δεκεμβρίου 2020 έως τις 31 Δεκεμβρίου 2021, οι διαχειριστές των ενωσιακών δεικτών αναφοράς για την κλιματική μετάβαση και οι διαχειριστές των ευθυγραμμισμένων με τη συμφωνία του Παρισιού ενωσιακών δεικτών αναφοράς μπορούν να χρησιμοποιούν αποθέματα ορυκτών καυσίμων, εφόσον αποδεικνύουν ότι δεν μπορούν να υπολογίσουν ούτε να εκτιμήσουν τα δεδομένα των εκπομπών αερίων του θερμοκηπίου του πεδίου εφαρμογής 3.
            
         
         
            Άρθρο 6
            Επιχειρήσεις που θέτουν και δημοσιεύουν στόχους μείωσης των εκπομπών αερίων του θερμοκηπίου
            Οι διαχειριστές των ενωσιακών δεικτών αναφοράς για την κλιματική μετάβαση και οι διαχειριστές των ευθυγραμμισμένων με τη συμφωνία του Παρισιού ενωσιακών δεικτών αναφοράς μπορούν να αυξήσουν στους εν λόγω δείκτες αναφοράς τη βαρύτητα των εκδοτών των συνιστώντων τίτλων, που θέτουν και δημοσιεύουν στόχους μείωσης των εκπομπών αερίων του θερμοκηπίου, εφόσον πληρούνται οι ακόλουθες προϋποθέσεις:
            
                        α)
                     
                     
                        οι εκδότες των συνιστώντων τίτλων δημοσιεύουν με συνέπεια και ακρίβεια τις εκπομπές τους αερίων του θερμοκηπίου των πεδίων εφαρμογής 1, 2 και 3·
                     
                  
                        β)
                     
                     
                        οι εκδότες των συνιστώντων τίτλων έχουν μειώσει την ένταση των εκπομπών τους αερίων του θερμοκηπίου ή, κατά περίπτωση, τις απόλυτες εκπομπές τους αερίων του θερμοκηπίου, περιλαμβανομένων των εκπομπών αερίων του θερμοκηπίου των πεδίων εφαρμογής 1, 2 και 3, κατά τουλάχιστον 7 % κατά μέσο όρο ετησίως για τουλάχιστον τρία διαδοχικά έτη.
                     
                  Για τους σκοπούς του πρώτου εδαφίου, οι εκπομπές αερίων του θερμοκηπίου του πεδίου εφαρμογής 3 νοούνται σύμφωνα με την περίοδο σταδιακής εφαρμογής που καθορίζεται στο άρθρο 5.
         
         
            Άρθρο 7
            Καθορισμός τροχιάς απαλλαγής από ανθρακούχες εκπομπές
            
               1.   Η τροχιά απαλλαγής από ανθρακούχες εκπομπές για τους ενωσιακούς δείκτες αναφοράς για την κλιματική μετάβαση και τους ευθυγραμμισμένους με τη συμφωνία του Παρισιού ενωσιακούς δείκτες αναφοράς έχει τους ακόλουθους στόχους:
               
                           α)
                        
                        
                           για μετοχικούς τίτλους που είναι εισηγμένοι σε δημόσια αγορά στην Ένωση ή σε άλλη περιοχή δικαιοδοσίας, τουλάχιστον 7 % μείωση της έντασης των εκπομπών αερίων του θερμοκηπίου κατά μέσο όρο ετησίως·
                        
                     
                           β)
                        
                        
                           για χρεωστικούς τίτλους πλην αυτών που εκδίδονται από εκδότη κρατικών/δημόσιων τίτλων, στις περιπτώσεις όπου ο εκδότης των εν λόγω χρεωστικών τίτλων έχει μετοχικούς τίτλους οι οποίοι είναι εισηγμένοι σε δημόσια αγορά στην Ένωση ή σε άλλη περιοχή δικαιοδοσίας, τουλάχιστον 7 % μείωση της έντασης των αερίων του θερμοκηπίου κατά μέσο όρο ετησίως ή τουλάχιστον 7 % μείωση των απόλυτων εκπομπών αερίων του θερμοκηπίου κατά μέσο όρο ετησίως·
                        
                     
                           γ)
                        
                        
                           για χρεωστικούς τίτλους πλην αυτών που εκδίδονται από εκδότη κρατικών/δημόσιων τίτλων, στις περιπτώσεις όπου ο εκδότης των εν λόγω χρεωστικών τίτλων δεν έχει μετοχικούς τίτλους οι οποίοι είναι εισηγμένοι σε δημόσια αγορά στην Ένωση ή σε άλλη περιοχή δικαιοδοσίας, τουλάχιστον 7 % μείωση των απόλυτων εκπομπών αερίων του θερμοκηπίου κατά μέσο όρο ετησίως.
                        
                     
            
               2.   Οι στόχοι που αναφέρονται στην παράγραφο 1 υπολογίζονται γεωμετρικά, το οποίο σημαίνει ότι η ελάχιστη ετήσια μείωση της έντασης των αερίων του θερμοκηπίου ή των απόλυτων εκπομπών αερίων του θερμοκηπίου κατά 7 % για το έτος «n» υπολογίζεται με βάση την ένταση των αερίων του θερμοκηπίου ή τις απόλυτες εκπομπές αερίων του θερμοκηπίου για το έτος n-1, με γεωμετρική πρόοδο από το έτος βάσης.
            
            
               3.   Εφόσον η μέση EVIC των συνιστώντων τίτλων του δείκτη αναφοράς έχει αυξηθεί ή μειωθεί κατά τη διάρκεια του τελευταίου ημερολογιακού έτους, η EVIC κάθε συνιστώσας προσαρμόζεται διαιρούμενη με τον παράγοντα προσαρμογής της αξίας της επιχείρησης με βάση τον πληθωρισμό. Ο εν λόγω παράγοντας προσαρμογής της αξίας της επιχείρησης με βάση τον πληθωρισμό υπολογίζεται με διαίρεση της μέσης EVIC των συνιστωσών του δείκτη αναφοράς στο τέλος του ημερολογιακού έτους με τη μέση EVIC των συνιστωσών του δείκτη αναφοράς στο τέλος του προηγούμενου ημερολογιακού έτους.
            
            
               4.   Για κάθε έτος κατά το οποίο δεν επιτυγχάνονται οι στόχοι που καθορίζονται στην παράγραφο 1, οι διαχειριστές των ενωσιακών δεικτών αναφοράς για την κλιματική μετάβαση και οι διαχειριστές των ευθυγραμμισμένων με τη συμφωνία του Παρισιού ενωσιακών δεικτών αναφοράς αντισταθμίζουν αυτούς τους στόχους που δεν επιτεύχθηκαν, προσαρμόζοντας προς τα πάνω τους στόχους της τροχιάς απαλλαγής τους από ανθρακούχες εκπομπές του επόμενου έτους.
            
            
               5.   Οι διαχειριστές των ενωσιακών δεικτών αναφοράς για την κλιματική μετάβαση και οι διαχειριστές των ευθυγραμμισμένων με τη συμφωνία του Παρισιού ενωσιακών δεικτών αναφοράς δεν δύνανται πλέον να επισημαίνουν τους δείκτες αναφοράς τους ως ενωσιακούς δείκτες αναφοράς, σε περίπτωση που:
               
                           α)
                        
                        
                           οι στόχοι που καθορίζονται στην παράγραφο 1 δεν επιτυγχάνονται σε ένα δεδομένο έτος και η μη επίτευξη των στόχων δεν αντισταθμίζεται το επόμενο έτος· ή
                        
                     
                           β)
                        
                        
                           οι στόχοι που καθορίζονται στην παράγραφο 1 δεν επιτυγχάνονται σε τρεις περιπτώσεις σε οποιαδήποτε περίοδο 10 διαδοχικών ετών.
                        
                     Οι διαχειριστές δεικτών αναφοράς δύνανται να επισημαίνουν εκ νέου έναν δείκτη αναφοράς ως ενωσιακό δείκτη αναφοράς για την κλιματική μετάβαση ή ως ευθυγραμμισμένο με τη συμφωνία του Παρισιού ενωσιακό δείκτη αναφοράς, εφόσον ο εν λόγω δείκτης αναφοράς επιτύχει τον στόχο της τροχιάς απαλλαγής από ανθρακούχες εκπομπές επί δύο διαδοχικά έτη μετά την απώλεια της ονομασίας, εκτός αν ο εν λόγω δείκτης αναφοράς έχασε αυτή την ονομασία δύο φορές.
            
         
         
            Άρθρο 8
            Αλλαγή έντασης των αερίων του θερμοκηπίου και των απόλυτων εκπομπών αερίων του θερμοκηπίου
            
               1.   Η αλλαγή έντασης των αερίων του θερμοκηπίου ή των απόλυτων εκπομπών αερίων του θερμοκηπίου υπολογίζεται ως εκατοστιαία αλλαγή μεταξύ, αφενός, της σταθμισμένης μέσης έντασης των αερίων του θερμοκηπίου ή των απόλυτων εκπομπών αερίων του θερμοκηπίου όλων των συνιστωσών του ενωσιακού δείκτη αναφοράς για την κλιματική μετάβαση ή του ευθυγραμμισμένου με τη συμφωνία του Παρισιού ενωσιακού δείκτη αναφοράς στο τέλος του έτους «n» και, αφετέρου, της σταθμισμένης μέσης έντασης των αερίων του θερμοκηπίου ή των απόλυτων εκπομπών αερίων του θερμοκηπίου όλων των συνιστωσών των δεικτών αναφοράς στο τέλος του έτους n-1.
            
            
               2.   Οι διαχειριστές δεικτών αναφοράς χρησιμοποιούν νέο έτος βάσης κάθε φορά που προκύπτουν σημαντικές αλλαγές στη μεθοδολογία υπολογισμού της έντασης των αερίων του θερμοκηπίου ή των απόλυτων εκπομπών αερίων του θερμοκηπίου.
               Για τους σκοπούς του πρώτου εδαφίου, ως νέο έτος βάσης νοείται το έτος σε σύγκριση με το οποίο υπολογίζεται η τροχιά απαλλαγής από ανθρακούχες εκπομπές που αναφέρεται στο άρθρο 7.
               Η επιλογή νέου έτους βάσης γίνεται υπό την επιφύλαξη των κανόνων που προβλέπονται στο άρθρο 7 παράγραφος 5.
            
         
         ΤΜΗΜΑ 2
         
            ΕΛΑΧΙΣΤΑ ΠΡΟΤΥΠΑ ΓΙΑ ΤΟΥΣ ΕΝΩΣΙΑΚΟΥΣ ΔΕΙΚΤΕΣ ΑΝΑΦΟΡΑΣ ΓΙΑ ΤΗΝ ΚΛΙΜΑΤΙΚΗ ΜΕΤΑΒΑΣΗ
         
         
            Άρθρο 9
            Βασική μείωση της έντασης των αερίων του θερμοκηπίου ή των απόλυτων εκπομπών αερίων του θερμοκηπίου για τους ενωσιακούς δείκτες αναφοράς για την κλιματική μετάβαση
            Η ένταση των αερίων του θερμοκηπίου ή, κατά περίπτωση, οι απόλυτες εκπομπές αερίων του θερμοκηπίου για τους ενωσιακούς δείκτες αναφοράς για την κλιματική μετάβαση, περιλαμβανομένων των εκπομπών αερίων του θερμοκηπίου των πεδίων εφαρμογής 1, 2 και 3, είναι τουλάχιστον 30 % χαμηλότερες από την ένταση των αερίων του θερμοκηπίου ή τις απόλυτες εκπομπές αερίων του θερμοκηπίου του επενδύσιμου σύμπαντος.
            Για τους σκοπούς του πρώτου εδαφίου, οι εκπομπές αερίων του θερμοκηπίου του πεδίου εφαρμογής 3 νοούνται σύμφωνα με την περίοδο σταδιακής εφαρμογής που καθορίζεται στο άρθρο 5.
         
         
            Άρθρο 10
            Εξαιρέσεις για τους ενωσιακούς δείκτες αναφοράς για την κλιματική μετάβαση
            
               1.   Οι διαχειριστές των ενωσιακών δεικτών αναφοράς για την κλιματική μετάβαση γνωστοποιούν, στη μεθοδολογία τους, αν και πώς εξαιρούν επιχειρήσεις.
            
            
               2.   Έως τις 31 Δεκεμβρίου 2022, οι διαχειριστές των ενωσιακών δεικτών αναφοράς για την κλιματική μετάβαση συμμορφώνονται με τις απαιτήσεις που καθορίζονται στο άρθρο 12 παράγραφος 1 στοιχεία α), β) και γ) και στο άρθρο 12 παράγραφος 2.
            
         
         ΤΜΗΜΑ 3
         
            ΕΛΑΧΙΣΤΑ ΠΡΟΤΥΠΑ ΓΙΑ ΤΟΥΣ ΕΥΘΥΓΡΑΜΜΙΣΜΕΝΟΥΣ ΜΕ ΤΗ ΣΥΜΦΩΝΙΑ ΤΟΥ ΠΑΡΙΣΙΟΥ ΕΝΩΣΙΑΚΟΥΣ ΔΕΙΚΤΕΣ ΑΝΑΦΟΡΑΣ
         
         
            Άρθρο 11
            Βασική μείωση της έντασης των αερίων του θερμοκηπίου ή των απόλυτων εκπομπών αερίων του θερμοκηπίου για τους ευθυγραμμισμένους με τη συμφωνία του Παρισιού ενωσιακούς δείκτες αναφοράς
            Η ένταση των αερίων του θερμοκηπίου ή, κατά περίπτωση, οι απόλυτες εκπομπές αερίων του θερμοκηπίου για τους ευθυγραμμισμένους με τη συμφωνία του Παρισιού ενωσιακούς δείκτες αναφοράς, περιλαμβανομένων των εκπομπών αερίων του θερμοκηπίου των πεδίων εφαρμογής 1, 2 και 3, είναι τουλάχιστον 50 % χαμηλότερες από την ένταση των αερίων του θερμοκηπίου ή τις απόλυτες εκπομπές αερίων του θερμοκηπίου του επενδύσιμου σύμπαντος.
            Για τους σκοπούς του πρώτου εδαφίου, οι εκπομπές αερίων του θερμοκηπίου του πεδίου εφαρμογής 3 νοούνται σύμφωνα με την περίοδο σταδιακής εφαρμογής που καθορίζεται στο άρθρο 5.
         
         
            Άρθρο 12
            Εξαιρέσεις για τους ευθυγραμμισμένους με τη συμφωνία του Παρισιού ενωσιακούς δείκτες αναφοράς
            
               1.   Οι διαχειριστές των ευθυγραμμισμένων με τη συμφωνία του Παρισιού ενωσιακών δεικτών αναφοράς εξαιρούν όλες τις ακόλουθες επιχειρήσεις από τους εν λόγω δείκτες αναφοράς:
               
                           α)
                        
                        
                           επιχειρήσεις που ασχολούνται με οποιεσδήποτε δραστηριότητες αφορούν αμφιλεγόμενα όπλα·
                        
                     
                           β)
                        
                        
                           επιχειρήσεις που ασχολούνται με την καλλιέργεια και την παραγωγή καπνού·
                        
                     
                           γ)
                        
                        
                           επιχειρήσεις που οι διαχειριστές δεικτών αναφοράς διαπιστώνουν ότι παραβιάζουν τις αρχές του Παγκόσμιου συμφώνου των Ηνωμένων Εθνών (UNGC) ή τις κατευθυντήριες γραμμές του Οργανισμού Οικονομικής Συνεργασίας και Ανάπτυξης (ΟΟΣΑ) για πολυεθνικές επιχειρήσεις·
                        
                     
                           δ)
                        
                        
                           επιχειρήσεις που αντλούν 1 % ή περισσότερο των εσόδων τους από την εξερεύνηση, εξόρυξη, άντληση, διανομή ή διύλιση λιθάνθρακα και λιγνίτη·
                        
                     
                           ε)
                        
                        
                           επιχειρήσεις που αντλούν 10 % ή περισσότερο των εσόδων τους από την εξερεύνηση, άντληση, διανομή ή διύλιση υγρών καυσίμων·
                        
                     
                           στ)
                        
                        
                           επιχειρήσεις που αντλούν 50 % ή περισσότερο των εσόδων τους από την εξερεύνηση, άντληση, παραγωγή ή διανομή αερίων καυσίμων·
                        
                     
                           ζ)
                        
                        
                           επιχειρήσεις που αντλούν 50 % ή περισσότερο των εσόδων τους από την παραγωγή ηλεκτρικής ενέργειας με ένταση των αερίων του θερμοκηπίου μεγαλύτερη από 100 g CO2 e/kWh.
                        
                     Για τους σκοπούς του στοιχείου α), ως αμφιλεγόμενα όπλα νοούνται αμφιλεγόμενα όπλα όπως αναφέρονται σε διεθνείς συνθήκες και συμβάσεις, στις αρχές των Ηνωμένων Εθνών και, κατά περίπτωση, στην εθνική νομοθεσία.
            
            
               2.   Οι διαχειριστές των ευθυγραμμισμένων με τη συμφωνία του Παρισιού δεικτών αναφοράς εξαιρούν από τους εν λόγω δείκτες αναφοράς κάθε επιχείρηση που διαπιστώνεται ή εκτιμάται, από αυτούς ή από εξωτερικούς παρόχους δεδομένων, ότι βλάπτει σημαντικά έναν ή περισσότερους από τους περιβαλλοντικούς στόχους που αναφέρονται στο άρθρο 9 του κανονισμού (ΕΕ) 2020/852 του Ευρωπαϊκού Κοινοβουλίου και του Συμβουλίου (8), σύμφωνα με τους κανόνες για τις εκτιμήσεις που προβλέπονται στο άρθρο 13 παράγραφος 2 του παρόντος κανονισμού.
            
            
               3.   Οι διαχειριστές των ευθυγραμμισμένων με τη συμφωνία του Παρισιού ενωσιακών δεικτών αναφοράς γνωστοποιούν, στη μεθοδολογία του δείκτη αναφοράς τους, τυχόν πρόσθετα κριτήρια εξαίρεσης που χρησιμοποιούν και τα οποία βασίζονται σε κλιματικούς ή άλλους περιβαλλοντικούς, κοινωνικούς και σχετικούς με τη διακυβέρνηση (ΠΚΔ) παράγοντες.
            
         
         ΚΕΦΑΛΑΙΟ III
         
            ΔΙΑΦΑΝΕΙΑ ΚΑΙ ΑΚΡΙΒΕΙΑ
         
         
            Άρθρο 13
            Απαιτήσεις διαφάνειας για εκτιμήσεις
            
               1.   Επιπροσθέτως των απαιτήσεων που καθορίζονται στο παράρτημα III του κανονισμού (ΕΕ) 2016/1011, οι διαχειριστές των ενωσιακών δεικτών αναφοράς για την κλιματική μετάβαση και οι διαχειριστές των ευθυγραμμισμένων με τη συμφωνία του Παρισιού ενωσιακών δεικτών αναφοράς συμμορφώνονται με τις ακόλουθες απαιτήσεις:
               
                           α)
                        
                        
                           οι διαχειριστές των ενωσιακών δεικτών αναφοράς για την κλιματική μετάβαση και οι διαχειριστές των ευθυγραμμισμένων με τη συμφωνία του Παρισιού ενωσιακών δεικτών αναφοράς που χρησιμοποιούν εκτιμήσεις οι οποίες δεν βασίζονται σε δεδομένα που παρέχει εξωτερικός πάροχος δεδομένων, επισημοποιούν, τεκμηριώνουν και δημοσιοποιούν τη μεθοδολογία στην οποία βασίζονται οι εν λόγω εκτιμήσεις, περιλαμβανομένων:
                           
                                       i)
                                    
                                    
                                       της προσέγγισης που χρησιμοποίησαν για να υπολογίσουν τις εκπομπές αερίων του θερμοκηπίου, και τις κύριες παραδοχές και αρχές προφύλαξης στις οποίες στηρίζονται οι εν λόγω εκτιμήσεις·
                                    
                                 
                                       ii)
                                    
                                    
                                       της μεθοδολογίας έρευνας για την εκτίμηση των εκπομπών αερίων του θερμοκηπίου που έλειπαν, που δεν δηλώθηκαν ή που δηλώθηκαν πλημμελώς·
                                    
                                 
                                       iii)
                                    
                                    
                                       των εξωτερικών συνόλων δεδομένων που χρησιμοποιήθηκαν για την εκτίμηση των εκπομπών αερίων του θερμοκηπίου που έλειπαν, που δεν δηλώθηκαν ή που δηλώθηκαν πλημμελώς·
                                    
                                 
                     
                           β)
                        
                        
                           οι διαχειριστές των ενωσιακών δεικτών αναφοράς για την κλιματική μετάβαση και οι διαχειριστές των ευθυγραμμισμένων με τη συμφωνία του Παρισιού ενωσιακών δεικτών αναφοράς που χρησιμοποιούν εκτιμήσεις οι οποίες βασίζονται σε δεδομένα που παρέχει εξωτερικός πάροχος δεδομένων, επισημοποιούν, τεκμηριώνουν και δημοσιοποιούν όλες τις ακόλουθες πληροφορίες:
                           
                                       i)
                                    
                                    
                                       το όνομα και τα στοιχεία επαφής του παρόχου δεδομένων·
                                    
                                 
                                       ii)
                                    
                                    
                                       τη μεθοδολογία που χρησιμοποιήθηκε και τις κύριες παραδοχές και αρχές προφύλαξης, εφόσον είναι διαθέσιμες·
                                    
                                 
                                       iii)
                                    
                                    
                                       υπερσύνδεσμο προς τον δικτυακό τόπο του παρόχου δεδομένων, και προς τη σχετική μεθοδολογία που χρησιμοποιήθηκε, εφόσον είναι διαθέσιμος.
                                    
                                 
                     
            
               2.   Για τους σκοπούς του άρθρου 12 παράγραφος 2, οι διαχειριστές των ευθυγραμμισμένων με τη συμφωνία του Παρισιού ενωσιακών δεικτών αναφοράς συμμορφώνονται με τις ακόλουθες απαιτήσεις:
               
                           α)
                        
                        
                           οι διαχειριστές των ευθυγραμμισμένων με τη συμφωνία του Παρισιού ενωσιακών δεικτών αναφοράς που χρησιμοποιούν εκτιμήσεις οι οποίες δεν βασίζονται σε δεδομένα που παρέχει εξωτερικός πάροχος δεδομένων, επισημοποιούν, τεκμηριώνουν και δημοσιοποιούν τη μεθοδολογία στην οποία βασίζονται οι εν λόγω εκτιμήσεις, περιλαμβανομένων:
                           
                                       i)
                                    
                                    
                                       της προσέγγισης και της μεθοδολογίας έρευνας που χρησιμοποίησαν, και των κύριων παραδοχών και αρχών προφύλαξης στις οποίες στηρίζονται οι εν λόγω εκτιμήσεις·
                                    
                                 
                                       ii)
                                    
                                    
                                       των εξωτερικών συνόλων δεδομένων που χρησιμοποιήθηκαν στην εκτίμηση·
                                    
                                 
                     
                           β)
                        
                        
                           οι διαχειριστές των ευθυγραμμισμένων με τη συμφωνία του Παρισιού ενωσιακών δεικτών αναφοράς που χρησιμοποιούν εκτιμήσεις οι οποίες βασίζονται σε δεδομένα που παρέχει εξωτερικός πάροχος δεδομένων, επισημοποιούν, τεκμηριώνουν και δημοσιοποιούν όλες τις ακόλουθες πληροφορίες:
                           
                                       i)
                                    
                                    
                                       το όνομα και τα στοιχεία επαφής του παρόχου δεδομένων·
                                    
                                 
                                       ii)
                                    
                                    
                                       τη μεθοδολογία που χρησιμοποιήθηκε και τις κύριες παραδοχές και αρχές προφύλαξης, εφόσον είναι διαθέσιμες·
                                    
                                 
                                       iii)
                                    
                                    
                                       υπερσύνδεσμο προς τον δικτυακό τόπο του παρόχου δεδομένων, και προς τη σχετική μεθοδολογία που χρησιμοποιήθηκε, εφόσον είναι διαθέσιμος.
                                    
                                 
                     
         
         
            Άρθρο 14
            Γνωστοποίηση της τροχιάς απαλλαγής από ανθρακούχες εκπομπές
            Οι διαχειριστές των ενωσιακών δεικτών αναφοράς για την κλιματική μετάβαση και οι διαχειριστές των ευθυγραμμισμένων με τη συμφωνία του Παρισιού ενωσιακών δεικτών αναφοράς επισημοποιούν, τεκμηριώνουν και δημοσιοποιούν τις τροχιές απαλλαγής από ανθρακούχες εκπομπές των εν λόγω δεικτών αναφοράς, το έτος βάσης που χρησιμοποιήθηκε για τον προσδιορισμό αυτών των τροχιών απαλλαγής από ανθρακούχες εκπομπές και, στις περιπτώσεις όπου δεν επιτυγχάνονται οι στόχοι που καθορίζονται στην τροχιά απαλλαγής από ανθρακούχες εκπομπές, τους λόγους αυτής της μη επίτευξης και τα βήματα που θα πραγματοποιήσουν για να επιτύχουν τον προσαρμοσμένο στόχο που αναφέρεται στο άρθρο 7 παράγραφος 4.
         
         
            Άρθρο 15
            Ακρίβεια των πηγών δεδομένων
            
               1.   Οι διαχειριστές των ενωσιακών δεικτών αναφοράς για την κλιματική μετάβαση και οι διαχειριστές των ευθυγραμμισμένων με τη συμφωνία του Παρισιού ενωσιακών δεικτών αναφοράς διασφαλίζουν ότι τα δεδομένα σχετικά με τις εκπομπές αερίων του θερμοκηπίου των πεδίων εφαρμογής 1, 2 και 3 είναι ακριβή, σύμφωνα με παγκόσμια ή ευρωπαϊκά πρότυπα, όπως οι μέθοδοι περιβαλλοντικού αποτυπώματος προϊόντος (PEF), περιβαλλοντικού αποτυπώματος οργανισμού (OEF) (9), το εταιρικό λογιστικό πρότυπο και πρότυπο υποβολής στοιχείων αλυσίδας αξιών (πεδίο εφαρμογής 3) (10), το πρότυπο EN ISO 14064 ή το πρότυπο EN ISO 14069.
            
            
               2.   Για τους σκοπούς της παραγράφου 1, οι διαχειριστές των ενωσιακών δεικτών αναφοράς για την κλιματική μετάβαση και οι διαχειριστές των ευθυγραμμισμένων με τη συμφωνία του Παρισιού ενωσιακών δεικτών αναφοράς γνωστοποιούν στη μεθοδολογία τους το πρότυπο που χρησιμοποιήθηκε.
            
            
               3.   Οι διαχειριστές των ενωσιακών δεικτών αναφοράς για την κλιματική μετάβαση και οι διαχειριστές των ευθυγραμμισμένων με τη συμφωνία του Παρισιού ενωσιακών δεικτών αναφοράς διασφαλίζουν τη συγκρισιμότητα και την ποιότητα των δεδομένων των εκπομπών αερίων του θερμοκηπίου.
            
         
         ΚΕΦΑΛΑΙΟ IV
         
            ΤΕΛΙΚΕΣ ΔΙΑΤΑΞΕΙΣ
         
         
            Άρθρο 16
            Έναρξη ισχύος και εφαρμογή
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 17 Ιουλίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 171 της 29.6.2016, σ. 1.
         
            (2)  Απόφαση (ΕΕ) 2016/1841 του Συμβουλίου, της 5ης Οκτωβρίου 2016, για τη σύναψη, εξ ονόματος της Ευρωπαϊκής Ένωσης, της συμφωνίας του Παρισιού που εγκρίθηκε στο πλαίσιο της σύμβασης-πλαισίου των Ηνωμένων Εθνών για την κλιματική αλλαγή (ΕΕ L 282 της 19.10.2016, σ. 1).
         
            (3)  COM(2019) 640 final.
         
            (4)  IPCC, 2018: Συνολική αύξηση της θερμοκρασίας του πλανήτη κατά 1,5 °C: ειδική έκθεση της Διακυβερνητικής Επιτροπής για την Κλιματική Αλλαγή σχετικά με τις επιπτώσεις της υπερθέρμανσης του πλανήτη κατά 1,5 °C πάνω από τα προβιομηχανικά επίπεδα και τις σχετικές πηγές των παγκόσμιων εκπομπών αερίων του θερμοκηπίου, στο πλαίσιο της ενίσχυσης της παγκόσμιας αντίδρασης στην απειλή της κλιματικής αλλαγής, της βιώσιμης ανάπτυξης και των προσπαθειών για την εξάλειψη της φτώχειας.
         
            (5)  Κανονισμός (ΕΚ) αριθ. 1893/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για τη θέσπιση της στατιστικής ταξινόμησης των οικονομικών δραστηριοτήτων NACE – αναθεώρηση 2 και για την τροποποίηση του κανονισμού (ΕΟΚ) αριθ. 3037/90 του Συμβουλίου και ορισμένων κανονισμών των Ευρωπαϊκών Κοινοτήτων σχετικών με ειδικούς στατιστικούς τομείς (ΕΕ L 393 της 30.12.2006, σ. 1).
         
            (6)  Κανονισμός (ΕΕ) 2018/842 του Ευρωπαϊκού Κοινοβουλίου και του Συμβουλίου, της 30ής Μαΐου 2018, σχετικά με τις δεσμευτικές ετήσιες μειώσεις των εκπομπών αερίων θερμοκηπίου από τα κράτη μέλη από το 2021 έως το 2030, στο πλαίσιο της συμβολής στη δράση για το κλίμα για την τήρηση των δεσμεύσεων που απορρέουν από τη συμφωνία του Παρισιού και για την τροποποίηση του κανονισμού (ΕΕ) αριθ. 525/2013 (ΕΕ L 156 της 19.6.2018, σ. 26).
         
            (7)  Κανονισμός (ΕΕ) αριθ. 517/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τα φθοριούχα αέρια του θερμοκηπίου και για την κατάργηση του κανονισμού (ΕΚ) αριθ. 842/2006 (ΕΕ L 150 της 20.5.2014, σ. 195).
         
            (8)  Κανονισμός (ΕΕ) 2020/852 του Ευρωπαϊκού Κοινοβουλίου και του Συμβουλίου, της 18ης Ιουνίου 2020, σχετικά με τη θέσπιση πλαισίου για τη διευκόλυνση των βιώσιμων επενδύσεων και για την τροποποίηση του κανονισμού (ΕΕ) 2019/2088 (ΕΕ L 198 της 22.6.2020, σ. 13).
         
            (9)  Σύσταση 2013/179/ΕΕ της Επιτροπής, της 9ης Απριλίου 2013, σχετικά με τη χρήση κοινών μεθόδων για τη μέτρηση και τη γνωστοποίηση των περιβαλλοντικών επιδόσεων κατά τον κύκλο ζωής των προϊόντων και των οργανισμών (ΕΕ L 124 της 4.5.2013, σ. 1).
         
            (10)  Λογιστικό πρότυπο και πρότυπο υποβολής στοιχείων αλυσίδας αξιών (πεδίο εφαρμογής 3) (Σεπτέμβριος 2011), συμπλήρωμα του εταιρικού λογιστικού προτύπου και προτύπου υποβολής στοιχείων αλυσίδας αξίας του πρωτοκόλλου για τα αέρια του θερμοκηπίου.